Blikket er stift og stemmeføringen alvorlig. Sådan har Ole Madsen fremstået, når han på TV2 Nord gennem årene har udtalt sig om emner som coronanedlukning til nordjydernes forbrugsvaner som Spar Nords ansigt udadtil. Torsdag kom det frem, at han bag den polerede facade havde gang i omfattende svindel på sin arbejdsplads - fra hans karriere startede i banken i 2005 - og til han stoppede på toppen som direktør for kommunikation og digital for at blive direktør hos Formuepleje A/S. Ole Madsen blev erklæret personlig konkurs i tirsdags. Efterfølgende har Finans optrevlet, hvordan den tidligere Spar Nord-direktør gennem sine to personligt ejede firmaer årligt har sendt falske fakturaer til sin arbejdsplads for selv at attestere dem og få dem betalt af sin arbejdsplads. Gennem 15 år er det blevet til 200 falske fakturaer. Pengene er gået til et luksusforbrug af rejser, dyr vin, tøj og biler. - En ekstravagant ferie kan koste 300.000 til 400.000 kroner. Tager du to af dem om året, er du godt på vej. Et sæt tøj til 40.000 kroner. Vin til 1.000 kroner flasken. Jeg har også leaset biler. Det er bare at tage et almindeligt forbrug og skalere det op til absurde niveauer. Det er gennemgribende meningsløst, forklarede Ole Madsen selv i et interview til Finans torsdag. - En værdifuld indsats I forbindelse med, at Ole Madsen i 2020 stoppede i Spar Nord, fik han varme ord med fra sin overordnede, der har fulgt ham gennem hele hans karriere i pengeinstituttet: - Ole har gennem sine 15 år i Spar Nord gjort en stor og værdifuld indsats på en række forskellige områder - ikke mindst det digitale, hvor han har stået for en ambitiøs agenda og bidraget til en positiv udvikling for banken. Det vil vi gerne takke ham for, lød det fra Spar Nords administrerende direktør, Lasse Nyby. - Jeg har været glad for hver eneste dag, jeg har været i Spar Nord, sagde Ole Madsen selv dengang. I dag har Spar Nord politianmeldt ham. Og Ole Madsens tidligere chef og kolleger er chokerede: - Der er tale om en medarbejder, som vi har haft ubetinget tillid til, og som har misbrugt den tillid på det skammeligste, sagde Lasse Nyby torsdag. Psykisk syg Ole Madsen selv begrunder svindlen og det ekstravagante forbrug med alvorlig psykisk sygdom. - Denne sag har ført til, at jeg er blevet udredt og diagnosticeret med bipolar affektiv sindslidelse, har han udtalt til Finans. Ole Madsens systematiske svindel, som han selv er stået frem med, betyder ifølge juraprofessor Lars Bo Langsted, at han kan forvente flere års fængsel eller en anbringelsesdom. - Hvis Retslægerådet er enig i hans sindslidelse, er hans sandsynlighed for at få en dom til anbringelse ret stor, siger Lars Bo Langsted.

Opsummering:
Da Ole Madsen stoppede i Spar Nord i 2020, takkede den administrerende direktør ham for hans værdifulde indsats. Men tilliden blev misbrugt.